b'\n_START_ARTICLE_\nOptimatai\n_START_PARAGRAPH_\nOptimatai (lot. Optimates, vienaskaita optimas, liet. Geriausi vyrai) \xe2\x80\x93 v\xc4\x97lyvosios Romos Respublikos senato frakcija, lietuvi\xc5\xa1koje literat\xc5\xabroje da\xc5\xbenai vadinama partija. Jie daugiausiai palaik\xc4\x97 kilming\xc5\xb3j\xc5\xb3 interesus, siek\xc4\x97 apriboti Pleb\xc4\x97j\xc5\xb3 trib\xc5\xabn\xc5\xb3 ir liaudies susirinkim\xc5\xb3 \xc4\xaftak\xc4\x85 bei juridin\xc4\x99 gali\xc4\x85, padidinti senato vald\xc5\xbei\xc4\x85. Taip pat optimatai kovojo prie\xc5\xa1 atskirus karved\xc5\xbeius, kurie savo \xc4\xaftakai stiprinti naudodavo armij\xc4\x85, liaudies trib\xc5\xabnat\xc4\x85 bei vie\xc5\xa1osios nuomon\xc4\x97s formavim\xc4\x85. Vieni \xc5\xbeymiausi\xc5\xb3 toki\xc5\xb3 pavyzd\xc5\xbei\xc5\xb3 buvo Gajus Marijus ir Gajus Julijus Cezaris. \xc5\xa0i frakcija kovojo ir prie\xc5\xa1 Romos pilie\xc4\x8di\xc5\xb3 teisi\xc5\xb3 dalijim\xc4\x85 provincij\xc5\xb3 miestams._NEWLINE_Optimatai \xc4\xaf savo gretas daugiausiai priimdavo taip pat tik kilminguosius. Viena i\xc5\xa1 ry\xc5\xa1kiausi\xc5\xb3 i\xc5\xa1im\xc4\x8di\xc5\xb3 buvo Markas Tulijus Ciceronas, kurio gimin\xc4\x97je anks\xc4\x8diau nebuvo nei vieno senatoriaus ar politiko. Nepaisant to, Ciceronas buvo optimat\xc5\xb3 frakcijos narys ir sugeb\xc4\x97jo tapti vienu i\xc5\xa1 \xc4\xaftakingiausi\xc5\xb3 senatori\xc5\xb3._NEWLINE_Optimat\xc5\xb3 \xc4\xaftaka pasiek\xc4\x97 vir\xc5\xa1\xc5\xabn\xc4\x99 valdant diktatoriui Lucijui Kornelijui Sulai (81 \xe2\x80\x93 79 m. pr. m. e). \xc5\xa0iuo laikotarpiu liaudies susirinkimai beveik nebetur\xc4\x97jo \xc4\xaftakos ir teisin\xc4\x97s galios. Senato nari\xc5\xb3 skai\xc4\x8dius nuo 300 padidintas iki 600. Did\xc5\xbeiulis skai\xc4\x8dius populiar\xc5\xb3 \xe2\x80\x93 nekilminguosius atstovaujan\xc4\x8dios senato frakcijos nari\xc5\xb3 \xe2\x80\x93 buvo i\xc5\xa1\xc5\xbeudyti ar i\xc5\xa1tremti proskripcijomis. Ta\xc4\x8diau Sulai atsisakius diktatoriaus pareig\xc5\xb3 ir netrukus mirus, optimat\xc5\xb3 galia v\xc4\x97l suma\xc5\xbe\xc4\x97jo._NEWLINE_Be jau min\xc4\x97t\xc5\xb3 Cicerono ir Sulos, kiti \xc5\xbeymesni optimatai buvo Katonas Jaunesnysis, Titas Anijus Milonas, Markas Kalpurnijus Bibulas, Markas Junijus Brutas. Nors nekilmingas Gn\xc4\x97jus Pomp\xc4\x97jus Didysis visu savo karjeros metu oponavo optimatams, jos pabaigoje susivienijo kovoje prie\xc5\xa1 Cezar\xc4\xaf.'